Кыргыз Республикасынын Билим берүү жана илим министрлигинин 2020-жылдын \_\_\_\_\_\_\_\_\_майындагы № \_\_\_\_\_\_буйругуна тиркеме

**Убактылуу жобо**

Кыргыз Республикасынын бардык типтеги жана менчик түрүндɵгү жалпы билим берүү уюмдарында негизги жалпы жана жалпы орто билим берүүнүн билим берүү программалары боюнча 2019-2020-окуу жылы үчүн жыйынтыктоочу мамлекеттик аттестациясын өткөрүү тартиби жөнүндө убактылуу жобо.

1. Жалпы жоболор.
2. Жыйынтыктоочу мамлекеттик аттестациялоону ѳткѳрүүнүн жумушчу органдарынын функциялары.
3. Жыйынтыктоочу мамлекеттик аттестациялоонун катышуучулары. Окуучулардын жыйынтыктоочу мамлекеттик аттестациялоого катышуу тартиби.
4. Жыйынтыктоочу мамлекеттик аттестациялоону өткөрүү мөөнөтү жана тартиби.
5. Жыйынтыктоочу мамлекеттик аттестациялоону өткөрүүнүн процедурасы.
6. Апелляцияларды кабыл алуу жана карап чыгуу.
7. Бүтүрүүчүлөрдү сыйлоо.
8. **Жалпы жоболор**

1. Кыргыз Республикасынын Билим берүү жана илим министрлигинин 2019-жылдын 22-мартындагы №304/1 буйругу менен бекитилген Кыргыз Республикасынын бардык типтеги жана менчик түрүндɵгү жалпы билим берүү уюмдарында негизги жалпы жана жалпы орто билим берүүнүн билим берүү программалары боюнча жыйынтыктоочу мамлекеттик аттестациясын (мындан ары – ЖМА) өткөрүү жөнүндө Жобонун негизинде өлкөдөгү өзгөчө кырдаалга, абалга байланыштуу Убактылуу жобо (мындан ары – Жобо) иштелип чыкты.

2. Кыргыз Республикасындагы бардык типтеги жана менчик түрүндѳгү жалпы билим берүү уюмдарында Жободогу норма колдонулат.

3. Кыргыз Республикасынын бардык типтеги жана менчик түрүндѳгү жалпы билим берүү уюмдарында негизги жалпы жана жалпы орто билим берүүнүн билим берүү программалары боюнча жыйынтыктоочу баалоону өткөрүүнүн форматын, катышуучуларын, мɵɵнɵтүн жана узактыгын, баалоонун тартибин, арыздарды (апелляцияларды) берүү жана карап чыгуу, баалоонун жыйынтыктарын ɵзгɵртүү жана (же) жокко чыгаруунун тартибин аныктайт.

4. ЖМА Кыргыз Республикасынын мыйзамдарынын талаптарына шайкеш келген негизги жалпы жана жалпы орто билим берүүнүн билим берүү программалары боюнча мамлекеттик аккредитациядан өткөн Кыргыз Республикасынын бардык типтеги жана менчик түрүндɵгү жалпы билим берүү уюмдарында (мектептер, мектеп-гимназиялар, мектеп-лицейлер, мектеп-комплекстер, кесиптик-техникалык лицейлер, сырттан (кечки-нөөмөттүк) окуу түрүндөгү мектептер (класстар), атайын окутуу-тарбиялоо мекемелери, дарылоо-алдын-алуу санаториялары, тарбиялоонун ɵзгɵчɵ шарттарына муктаж болгон балдар жана ɵспүрүмдɵр үчүн атайын жалпы билим берүү мектептеринде, жеке менчик жалпы билим берүү уюмдарында жана башкаларда (мындан ары – ЖБУ) негизги жалпы жана жалпы орто билим берүү программаларын өздөштүргөн окуучулар үчүн ɵткɵрүлɵт.

5. ЖМАнын максаттары:

- «Билим берүү жɵнүндɵ», «Кыргыз Республикасынын мамлекеттик тили жɵнүндɵ» Кыргыз Республикасынын мыйзамдарынын аткарылышына кɵзɵмɵл кылуу;

- окуучулардын негизги жалпы жана жалпы орто билим берүүнүн билим берүү программаларын өздөштүрүүсүнүн натыйжаларынын Кыргыз Республикасынын мамлекеттик билим берүү стандарттарынын талаптарына дал келүүсүн аныктоо.

6. ЖМА ар бир жалпы билим берүү уюмунун окуу планына ылайык предметтик комиссиялары тарабынан жүргүзүлɵт (мындан ары – ПК).

**II. Жумушчу органдарынын кызматтык милдеттери**

7. ЖМАны өткөрүүнүн жумушчу органдары болуп Кыргыз Республикасынын Билим берүү жана илим министрлиги (мындан ары – министрлик) аймактык билим берүү органдары (мындан ары – АБО), жалпы билим берүү уюмдары, предметтик комиссиялар жана талаш-тартыш маселелерди чечүү комиссиясы (мындан ары – ТК) эсептелет.

8. Министрликтин функциялары:

- ЖМАнын формаларын, өткөрүү тартибин жана ПКнын протоколдорун сактоо талаптарын аныктайт;

- окуучуларды баалоо критерийлерин жана ЖМАны ѳткѳрүү тартиптерин аныктайт;

- Жобого ылайык АБОнун ЖМАны өткөрүү боюнча ишин көзөмөлдөйт жана жөнгө салат;

- АБО менен бирге “ыкчам байланыш” телефондорунун ишин уюштурат, атайын сайттарда же интернет булактарындагы расмий сайттарга тиешелүү маалыматтарды жайгаштырат, массалык маалымат каражаттары менен өз ара аракеттенүүнү жүргүзѳт.

9. АБО функциялары:

- ЖМАны ѳткѳрүүдѳ АБО жалпы билим берүү уюмунда белгиленген тартиптин сакталышын камсыздайт;

- ЖМАны ушул Жобонун талаптарына ылайык ɵткɵрѳт;

- ушул Жобонун белгиленген тартибинде ЖМАны ѳткѳрүүнү камсыздоо боюнча мамлекеттик аккредитациядан ѳткѳн жана негизги жалпы жана (же) жалпы орто билим берүүнүн билим берүү программаларын ишке ашырышкан бардык менчиктин түрү жана тибине карабастан жалпы билим берүү уюмдарынын иштерин жѳнгѳ салат жана кѳзѳмѳлдѳйт;

- ЖМАга даярдоонун жана аны ɵткɵрүүнүн жүрүшүнɵ кɵзɵмɵл жүргүзѳт;

- Предметтик комиссиянын протоколдорун сактоодо, пайдаланууда жана ɵткɵрүп берүүдɵ маалыматттык коопсуздукту камсыз кылат жана жооптуу адамдарды дайындайт;

- окуучуларга жана алардын ата-энелерине (же аларды алмаштыруучу жактарга) ЖМА боюнча ЖБУ аркылуу маалымат берет;

- ЖМАны ɵткɵрүүдɵ белгиленген тартиптин бузулушу боюнча текшерүүлѳрдү жүргүзүүнү уюштурат;

- ЖМАнын жыйынтыктарын карап чыгат;

- ПКнын жана ТКнын ишмердүүлүктѳрүн жѳнгѳ салат;

- ѳзгѳчѳ учурларда ЖМАнын жыйынтыктарын бекитүү, ѳзгѳртүү же жокко чыгаруу жѳнүндѳ чечим кабыл алат.

10. Жалпы билим берүү уюму ЖМАны ѳткѳрүү үчүн ушул Жобонун 4-пунктуна ылайык тɵмɵнкү милдеттерди аткарат:

- белгиленген окуу предметтери боюнча ПКнын курамын түзɵт жана анын ишмердүүлүгүн жɵнгɵ салат (ПКнын курамына жогорку педагогикалык билимдүү, тажрыйбасы бар педагогдор кирет).

- негизги жалпы жана жалпы орто билим берүүнүн негизги жалпы билим берүү программаларын өздөштүргөн IX жана ХI класстардын окуучуларынын тизмесин тактайт жана бекитүүгө сунуштайт;

- окуучуларга жана алардын ата-энелерине (же аларды алмаштыруучу жактарга) ЖМАны ɵткɵрүү тууралуу маалыматты өз убагында билдирет;

- АБОго жалпы билим берүү уюмунда ЖМАны ɵткɵрүү жөнүндө маалыматты бир жума мурун берет;

- ЖМАны өткөрүү жөнүндө маалыматты ЖБУнун сайтына жайгаштырат;

**-** ɵткɵрүү жайын даярдоо боюнча иштерди (дезинфекциялык иштер, өздүк коргонуу ыкмалар ж.б. ) белгиленген мɵɵнɵттɵ аткарууну камсыз кылат;

**-** ЖМАнын жыйынтыктары менен бүтүрүүчүлɵрдү тааныштырууга жооптуу жана милдеттүү.

11. Предметтик комиссиянын курамы педагогикалык кеңештин сунуштамасына ылайык аныкталат жана ЖБУнун буйругу менен бекитилет.

2019 – 2020-окуу жылында аккредитациядан өтпөй калган ЖБУнун окуу-тарбия боюнча мектептин директорунун орун басары жакын жайгашкан аккредитациядан өткөн ЖБУда түзүлгөн ПКнын курамына кирет жана АБОнун буйругу менен бекитилет.

Тийиштүү окуу предметтери боюнча ПКнын төрагасы болуп жалпы билим берүү уюмунун директору, окуу-тарбия иштери боюнча директордун орун басары, тарбия иштери боюнча уюштуруучу, мугалимдердин методикалык бирикмесинин жетекчиси директордун сунушу менен дайындалат.

Тийиштүү окуу предмети боюнча ПКнын тɵрагасы жалпы жетекчиликти жүргүзɵт жана Баалоо процедураларын жɵнгɵ салат.

Баалоо ɵткɵрүлүп жаткан предмет боюнча IX жана (же) XI класста сабак окуткан мугалим ПКнын тɵрагасы болуп дайындалбайт.

ПКнын курамы 3тɵн кем эмес жана 5тен кɵп эмес адамдан турат, анын ичине комиссиянын тɵрагасы, сынак алуучу (ошол окуу предметин окутуучу мугалим жана ассистент кирет.

12. ПК жалпы билим берүү уюмунда тийиштүү окуу предметтери боюнча ЖМАны ɵткɵрүү учурунда:

- Баалоону өткөрүү процессин ишке ашырат;

- Баалоонун жыйынтыктары боюнча протоколдорду түзөт;

- Баалоонун жыйынтыктарын окуучуларга сабак берген мугалимдер, класс жетекчилер аркылуу тааныштырууну жана маалымдоону камсыздайт;

- сабак берген мугалимдер, класс жетекчилер ар бир окуучуга жана ата- энелерине (же аларды алмаштыруучу жактарына) ЖМАнын жыйынтыктарын электрондук почта, мессенджер (WhatsApp,Telegram) телефон байланышы аркылуу жеткиришет.

13. Окуучуларды жана алардын ата-энелерин (же аларды алмаштыруучу жактарын) ЖМАда коюлган баалар менен макул эместиги тууралуу арыздарды апелляцияга берүү тартиби жɵнүндɵ маалымат берет.

**III. ЖМАнын катышуучулары. ЖМАга окуучулардын катышуу тартиби**

14. Ушул Жобонун 4-пунктунда каралган Кыргыз Республикасынын жалпы билим берүү уюмдарынын IX жана XI класстарынын окуучулары ЖМАнын катышуучулары болуп саналат.

15. ЖМАга IX жана (же) XI класстарынын окуучулары киргизилет:

- академиялык карыздары жок жана окуу планын толук кɵлɵмдɵ аткаргандар (IX жана (же) XI класстары үчүн бардык окуу предметтери боюнча жылдык баалары «канааттандырарлык» баадан тɵмɵн эмес болгондор);

- окуу планында белгиленген предмет боюнча ɵткɵрүлүп жаткан Баалоого үчтѳн ашык эмес окуу предмети боюнча жылдык «канааттандырарлык эмес» баага ээ болгондор педагогикалык кеңештин сунуштамасына жана жалпы билим берүү уюмунун буйругуна ылайык предмет боюнча дистанттык форматта кошумча тапшырма аткаргандан кийин киргизилет;

16. IX жана (же) XI класстардын окуучулары, анын ичинде чет элдик жарандар, жарандыгы жок адамдар, качкындар жана бир жерден экинчи жерге кɵчүүгɵ мажбур болгондор, ден соолугунун мүмкүнчүлүгү чектелген окуучулар, негизги жалпы же жалпы орто билим берүүнүн билим берүү программаларын күндүзгү, күндүзгү-сырттан же сырттан, үйдɵ же экстернат түрүндɵ ɵздɵштүргɵн окуучулар үстүбүздѳгү окуу жылында ЖМАны тапшырууга ушул Жобонун 16-пунктунда белгиленген тартипте киргизилет.

17. Менчигинин түрүнѳ жана тибине карабастан 2019 – 2020-окуу жылында негизги жалпы жана (же) жалпы орто билим берүүнүн билим берүү программаларын ɵздɵштүргɵн, бирок мамлекеттик аккредитациядан ɵтпɵгɵн негизги жалпы жана (же) жалпы орто билим берүү программалары боюнча окутулган окуучуларга мамлекеттик аккредитациядан ɵткɵн негизги жалпы жана (же) жалпы орто билим берүү программалары боюнча АБУнун буйругуна ылайык жакын жайгашкан билим берүү ишмердүүлүгүн жүргүзгɵн жалпы билим берүү уюмунда ЖМАдан ѳтүүгѳ укук берилет, ал эми жеке менчик билим берүү уюмдары жакын жайгашкан ЖБУ менен келишим түзѳт.

2019 – 2020-окуу жылында мамлекеттик аккредитациядан ѳтпѳй калган негизги жалпы жана (же) жалпы орто билим берүүнүн билим берүү программаларын ѳздѳштүргѳн жеке менчик билим берүү уюмдарында ЖМаны уюштуруу милдети Уюмдаштыруучуга жүктѳлѳт.

АБУ IX (жана) XI класстардын окуучуларын башка мектептерге которуу боюнча жана ЖМАны ѳткѳрүүнү, мамлекеттик үлгүдѳгү документти берүүнү кѳзѳмѳлдѳйт.

Негизги жалпы жана (же) жалпы орто билим берүүнүн билим берүү программаларын үйдѳ ѳздѳштүргѳн, үй-бүлѳлүк формада билим алгандар, мектептин директорунун буйругу менен кабыл алынгандар ушул Жобонун 4-талаптарына ылайык ЖМАдан ѳтүшѳт.

18. Ден соолугунун мүмкүнчүлүгү чектелген окуучулар дарылоо мекемесине караштуу дарыгердик-кеңеш берүүчү комиссиянын (ДКК) же ден соолугунун мүмкүнчүлүгү чектелген балдар үчүн психологиялык-медициналык-педагогикалык кеңеш берүүнүн (ПМПК) корутундусунун негизинде ЖБУнун буйругу менен жана Жобого ылайык ЖМАдан ѳтүүгѳ уруксат берилет.

**IV. ЖМАны ѳткѳрүүнүн мѳѳнѳтү жана узактыгы**

19. ЖМАны ɵткɵрүү мɵɵнɵтү министрлик тарабынан бирдиктүү тартипте аныкталат.

20. Ушул окуу жылында мамлекеттик жыйынтыктоочу аттестациялоодон кайрадан ѳтүүчүлѳр жылдык канааттандырарлык эмес баа алган предметтер боюнча ЖБУнун тапшырмаларын дистанттык формада талапка ылайык аткара алса, ЖМАны тапшырууга укугу бар.

21. Кылмыш-жаза аткаруу системасынын түзɵтүү мекемелерине тиешелүү жалпы билим берүү уюмдарында окугандар үчүн ЖМА Жобого ылайык Уюмдаштыруучунун чечиминин негизинде ѳткѳрүлѳт.

22. ПК Баалоону 2020-жылдын 2-июнунан 13-июнуна чейин ѳткѳрѳт.

23. ПК IX класстын негизги жалпы билим берүү программалары боюнча тѳмѳнкү предметтерден ЖМАны ѳткѳрѳт:

- математика (алгебра); эне тили (кыргыз, орус, ѳзбек жана тажик тилдери); Кыргызстандын тарыхы; кыргыз тили (орус, ѳзбек, тажик тилдеринде окутуу жүргүзүлгѳн мектептерде) жана орус тили (окутуу кыргыз тилинде жүргүзүлгѳн мектептерде).

24. ПК XI класстын жалпы орто билим берүү программалары боюнча тѳмѳнкү предметтерден ЖМАны ѳткѳрѳт: математика (алгебра); эне тили (кыргыз, орус, ѳзбек жана тажик тилдери); Кыргызстандын тарыхы; кыргыз тили (орус, ѳзбек, тажик тилдеринде окутуу жүргүзүлгѳн мектептерде) жана орус тили (окутуу кыргыз тилинде жүргүзүлгѳн мектептерде).

25. Гуманитардык, табигый-илимий жана физика-математикалык багыттагы жалпы билим берүү программаларын ишке ашырган ЖБУлар жана айрым предметтерди тереңдетип окуткан ЖБУлар ѳз алдынча тандоо предметин аныктай алышат.

26. Жалпы берүү уюмунда ЖМАны ѳткѳрүү күнү тѳмѳнкүлѳр катышат:

- ЖБУнун директору, ПКнын мүчѳлѳрү;

- программалык камсыздоо боюнча иштеген, маалыматтык-техникалык жардам кɵргɵзгɵн техникалык адис;

- укук тартибин коргоону камсыз кылуучу кызматкерлер;

- ПКнын ишине тиешелүү техникалык жардам берүүчү ассистенттер.

27. ЖМАны ѳткѳрүү процесси протокол менен жүргүзүлѳт. ПКнын протоколун секретарь толтурат. Протоколго тѳмѳнкү пункттар киргизилет: Ѳткѳрүү күнү, предмет, класс, ПКнын мүчѳлѳрүнүн жана ассистенттердин аты- жѳнү, башталышы, бүткѳн убагы, окуучулардын аты-жѳнү, жылдык баасы, ѳзгѳчѳ пикирлер (керек болгон учурда). ПКнын бардык мүчѳлѳрү протоколго кол коюп, ЖБУнун архивинде сакталат.

28. Экстернат таризинде окугандар үчүн ЖМА дистанттык форматта ѳткѳрүлѳт. Жыйынтыктоочу жана аралык аттестациялоону ийкемдүү график боюнча ѳткѳрүүгѳ уруксат берилет.

29. Атайын жалпы билим берүү уюмдарынын окуучуларына ЖМАны ѳткѳрүү окуучулардын жеке психофизикалык ѳзгѳчѳлүктѳрүн эске алуу менен жана атайын жалпы билим берүү программаларынын талаптарына ылайык жүргүзүлѳт.

30. Орто жалпы билим берүүнүн негизги билим берүү программаларын ийгиликтүү ѳздѳштүргѳн, X жана XI класстардын курсу үчүн аныкталган окуу планынын бардык окуу предметтери боюнча чейректик, жарым жылдык жана жылдык бааларды «5» (эң жакшы) деген баадан кем эмес алган талапкерлер, XI класстын окуучулары, белгиленген тартипте педагогикалык кеңештин сунуштамасынын жана жалпы билим берүү уюмунун буйругунун негизинде «Алтын тамга» тестирлѳѳсүнѳ катыша алышат.

31. Ден соолугуна байланыштуу атайын топко киргизилген жана дене тарбия сабагынан бошотулган XI класстын окуучулары сѳзсүз түрдѳ «Алтын тамга» тестирлѳѳсүнѳ катышкан учурда, орто билими жѳнүндѳ артыкчылык аттестатын алууга талапкер болууга укуктуу.

**V. ЖМАны ѳткѳрүүнүн тартиби**

32. ПК ар бир предмет боюнча окуучулардын учурдагы жана чейректик бааларын жана алардын туура коюлушун карайт. ПК жыйынтык бааларды чыгарууда текшерүү иштеринин, практикалык жана лабораториялык иштердин жыйынтыктарын жана окуучулардын чейректик, жарым жылдык, жылдык жетишүүсүн эске алат.

Жыйынтыктоочу мамлекеттик аттаестациянын жыйынтыгы боюнча баалар 5 баллдык системада коюлат. Эгерде сандын физикалык кѳрсѳткүчү бирдиктин жарымы жана андан кѳп болсо, ал чоң санга карай тегеректелет (мисалы, 3,5 болсо, 4 болуп тегеректелет). Талаш-тартыш чыккан учурда сабак берген мугалимдин пикири эске алынып, окуучунун пайдасына чечилет.

33. Эне тили предмети боюнча жыйынтыктоочу бааларды коюуда жалпы жыйынтыкталган ведомостко эки баа (эне тили жана адабият боюнча) коюлат.

34. Окуучулардын жыйынтыктоочу баалары класстык журналга (негизги жалпы билими тууралуу күбɵлүктɵрдү жана (же) жалпы орто билими тууралуу аттестатты берүү китебине, ɵздүк ишине, ЖМАнын жалпы жыйынтыкталган ведомостуна) жазылат.

**VI. Аппеляцияларды кабыл алуу жана карап чыгуу**

35. Талаш-тартыш Комиссиясы (мындан ары – ТК) жалпы билим берүү уюмунун буйругу менен 5 адамдан турган курамда түзүлѳт. ТКнын курамына билим берүүнү мамлекеттик башкаруу органдарынын ɵкүлдɵрү, директорлор кеңешинин (коллегиясынын), камкордук кеңешинин жана ата-энелер коомчулугунун мүчɵлɵрү тартылат. ПКнын мүчɵлɵрү ТКнын курамына кирбейт.

Окуучулар ЖБУнун директорунун наамына дистанттык форматта коюлган баалар менен макул эместиги тууралуу арыз менен кайрылышат. ЖБУнун директору арызды ТКга дароо киргизет.

36. ТК окуучулардын жана алардын ата-энелеринин (аларды алмаштыруучу жактардын) арыздарын кабыл алат жана карайт; апелляцияны канааттандыруу же четке кагуу жɵнүндɵ чечим кабыл алат; кабыл алган чечим тууралуу окуучуга жана (же) анын ата-энесине (аларды алмаштыруучу жактарга), ошондой эле ПКга маалымат берет.

37. ТКнын иштɵɵ тартиби, курамы жана ыйгарым укуктары билим берүүнү мамлекеттик башкаруу органы тарабынан ЖМАнын башталышына бир жума калган убакытта аныкталат жана сайтка жайгаштырылат.

38. ТКнын чечимдери протоколдор менен бекитилет.

39. Өз функцияларын аткаруу максатында ТК жалпы билим берүү уюмдардан керектүү документтерге, маалыматтарга жана ПКнын текшерүү протоколдоруна сурам жиберет.

40. Апелляцияны кароо учурунда ТКнын отурумуна каалоосу боюнча окуучулар жана (же) алардын ата-энелери (же аларды алмаштыруучу жактар), ПК мүчɵлɵрү дистанттык форматта катыша алат. Апелляцияны кароо адеп-ахлак ченемдерин сактоо менен, тынч жана ак дилдүү жагымдуу жагдайда ɵткɵрүлɵт.

41. Окуучу коюлган жыйынтыктоочу баа менен макул эместиги тууралуу арызын ЖМАнын жыйынтыктары менен таанышкандан кийин, бир күндѳн кечикпей жибериши керек.

42. ТК апелляцияны кароо учурунда тɵмɵнкү эки чечимдин бирин кабыл алат:

- апелляцияны четке кагуу жѳнүндѳ;

- апелляцияны канааттандыруу жѳнүндѳ.

43. Текшерүүнүн жыйынтыктары корутунду түрүндѳ жазылат. Апелляция жана корутунду түрүндѳ жазылган текшерүүнүн жыйынтыктары ошол эле күнү ЖБУга жиберилип, окуучуларга жана алардын ата-энелерине (аларды алмаштыруучу жактарга) маалымдалат.

**VII. Артыкчылык кɵргɵзгɵн бүтүрүүчүлɵрдү сыйлоо**

44. Бир же бир нече предметти ɵздɵштүрүүдɵ ɵзгɵчɵ жетишкендиктерге ээ болгон IX жана (же) XI класстардын окуучулары «Айрым предметтерди ɵздɵштүрүүдɵгү ɵзгɵчɵ жетишкендиктери үчүн» Мактоо баракчасы менен сыйланат.

45. Бүтүрүүчүлɵрдү «Айрым предметтерди ɵздɵштүрүүдɵгү ɵзгɵчɵ жетишкендиктери үчүн» Мактоо баракчасы менен сыйлоо чечими ЖБУнун педагогикалык кеңеши тарабынан кабыл алынат.

46. Билими тууралуу документи жана «Айрым предметтерди ɵздɵштүрүүдɵгү ɵзгɵчɵ жетишкендиктери үчүн» Мактоо баракчасы бүтүрүүчүлɵргɵ жиберилет.